十二日皇帝御戲臺設戲。使文武三品以上。入班觀光。而朝鮮三使臣。亦令一體觀戲。故當日曉頭。臣等隨入班次。卯時而設。未正而罷。皇帝賜觀戲諸臣緞疋囊子有差。而亦賜臣等。十三日臣等隨班參賀禮。又入戲場。又有壺茶之賜。未正退出。而禮部知委留待闕中。以皇旨特送別禮單十八疋。仍賞臣等及從官緞疋。從人六十四名。亦各給銀二兩。禮部仍令呈文謝恩。臣等以今番則旣有別禮單所送。尤非使臣之所可私謝。屢次爭執。則禮部以爲。只以使臣等別賞呈文。斷不可已云。故臣等只以祗受別賞之意。構送呈文。十四日旨下謝恩。又入戲場。蓋聞設戲之規。準五日乃罷云。而未正退出。則又令往待於後園理砲處。皇帝御帳殿。觀火砲及雜戲。昏後始罷。而禮部以爲。皇旨才下。使臣等明日發還北京云。故十五日。臣等自熱河起程。二十日還到北京是白乎旀。